EL Επίσημη Εφημερίδα της Ευρωπαϊκής Ένωσης C 140/9

Δημοσίευση αίτησης καταχώρισης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

2009/C 140/05

Η παρούσα δημοσίευση παρέχει το δικαίωμα ένστασης κατά την έννοια του άρθρου 7 του κανονισμού (ΕΚ) αριθ. 510/2006 του Συμβουλίου. Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης.

ΣΥΝΟΨΗ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ

«PEMENTO DO COUTO»

αριθ. ΕΚ: ES-PDO-0005-0464-03.05.2005

ΠΟΠ ( ) ΠΓΕ ( X )

Στην παρούσα σύνοψη παρατίθενται τα κύρια στοιχεία των προδιαγραφών του προϊόντος για ενημερωτικούς σκοπούς.

1. Αρμόδια υπηρεσία του κράτους μέλους:

Όνομα: Subdirección General de Calidad Agroalimentaria y Agricultura ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Διεύθυνση: Paseo Infanta Isabel 1 28071 Madrid ESPAÑA Τηλ. +34 913475394 Φαξ +34 913475410 e-mail: sgcaae@mapa.es

2. Ομάδα:

Όνομα: COOPERATIVA DO CAMPO O VAL Διεύθυνση: Vilacornelle, s/n. O Val-Narón (A Coruña) Τηλ. +34 981453901 Φαξ +34 981453901 e-mail: horta@cooperativaoval.com Σύνθεση: Παραγωγοί/μεταποιητές ( X ) Λοιποί ( )

3. Τύπος προϊοντος:

Κλάση. 1.6 — Οπωροκηπευτικά και σιτηρά ως έχουν ή μεταποιημένα.

4. Προδιαγραφές: (σύνοψη των απαιτήσεων του άρθρου 4 παράγραφος 2 του κανονισμού (ΕΚ) αριθ. 510/2006)

4.1. Ονομασία:

«Pemento do Couto»

4.2. Περιγραφή:

Οι πιπεριές που φέρουν την προστατευόμενη γεωγραφική ένδειξη (ΠΓΕ) «Pemento do Couto» είναι οι καρποί του είδους Capsicum annuun,L, της αυτόχθονης τοπικής ποικιλίας που είναι γνωστή με το ίδιο όνομα. Ο καρπός συλλέγεται σε πρώιμο στάδιο ανωριμότητας (εμπορικό μέγεθος) και προορίζεται για εμπορική διάθεση σε νωπή κατάσταση. Τα χαρακτηριστικά του είναι τα ακόλουθα:

— σχήμα: η διαμήκης τομή έχει σχήμα κόλουρου κώνου τραπεζοειδούς και η εγκάρσια είναι στρογγυλή Μερικές φορές η εγκάρσια διατομή παρουσιάζει ελαφρές αυλακώσεις και το άκρο που συνδέεται με τον ποδίσκο παρουσιάζει τρεις ή τέσσερις εγκοπές.

— Βάρος: 4 έως 6 γραμμάρια ανά μονάδα.

— Μήκος του καρπού: 4 έως 8 cm.

— Πλάτος κατά προσέγγιση: 2 cm.

— Ποδίσκος: μεταξύ 2 και 3 cm, πάντοτε μικρότερου μήκους από τον καρπό. Είναι σκληρός και υπό κανονικές συνθήκες ευθύγραμμος ή ελαφρώς καμπύλος.

— Επιδερμίδα: χρώματος βαθυπράσινου, ελάχιστα στιλπνή.

— Πάχος του τοιχώματος ή της σάρκας: λεπτό, περίπου 1-1,5 mm.

— Δοκιμασία από πάνελ γευσιγνωστών: σάρκα με λεπτή και χυμώδη υφή, γλυκιά γεύση, που θυμίζει ελαφρώς χλωρό φυτό, και χωρίς καυτερή γεύση, λόγω απουσίας καψισίνης, με άρωμα μέτριας έντασης και ελάχιστα σπέρματα.

4.3. Γεωγραφική περιοχή:

Η περιοχή παραγωγής αποτελείται από το σύνολο της περιοχής του Ferrol στην επαρχία A Coruña και συγκεκριμένα από τις ακόλουθες κοινότητες: Ferrol, Narón, Valdoviño, Cedeira, Moeche, As Somozas, San Sadurniño, Neda, Fene, Mugardos y Ares. Πρόκειται για μια φυσική περιοχή στην οποία το χαμηλό υψόμετρο, η προστασία που προσφέρουν τα ορεινά συστήματα που περιβάλλουν τις πεδιάδες παραγωγής και η γειτνίαση με την ακτή δημιουργούν ένα διαφοροποιημένο μικροκλίμα που χαρακτηρίζεται κυρίως από τη γλυκύτητά του και τις χαμηλές διακυμάνσεις της θερμοκρασίας. Η παρουσία εδαφών που ευνοούν ιδιαίτερα αυτήν την καλλιέργεια συμπληρώνει τις βέλτιστες αυτές συνθήκες.

Η ονομασία «O Couto» αποτελεί γεωγραφική ονομασία που αντιστοιχεί στην έκταση του μοναστηριού με το ίδιο όνομα, στο οποίο ξεκίνησε η επιλογή και η καλλιέργεια αυτών των πιπεριών.

4.4. Απόδειξη προέλευσης:

Η ιχνηλασιμότητα του προϊόντος εξασφαλίζεται με την ταυτοποίησή του σε κάθε στάδιο της παραγωγής και της εμπορίας.

Για την επαλήθευση της συμμόρφωσης με τους όρους των προδιαγραφών, ο οργανισμός ελέγχου τηρεί ένα μητρώο για τους παραγωγούς και τις φυτείες, τα οποία ενημερώνονται συνεχώς. Μόνο οι πιπεριές που καλλιεργούνται σύμφωνα με τους όρους των προδιαγραφών και των άλλων συμπληρωματικών κανόνων, σε φυτείες και από τους παραγωγούς που είναι εγγεγραμμένοι στο κατάλληλο μητρώο, μπορούν να λάβουν την ΠΓΕ «Pemento do Couto».

Οι εγγεγραμμένοι παραγωγοί οφείλουν επίσης να δηλώνουν την ποσότητα «Pemento do Couto» ΠΓΕ την οποία πραγματικά παρήγαγαν και διέθεσαν στο εμπόριο, καταγράφοντας τα σχετικά στοιχεία στο αντίστοιχο αρχείο. Ο οργανισμός ελέγχου επαληθεύει την αντιστοιχία μεταξύ των ποσοτήτων που διατίθενται στο εμπόριο από τις επιχειρήσεις συσκευασίας και των ποσοτήτων που παρήχθησαν από τους παραγωγούς που τους προμηθεύουν το προϊόν, καθώς και τις ποσότητες που παρήχθησαν από τους παραγωγούς σε σχέση με τις γεωργικές αποδόσεις των εγγεγραμμένων αγροτεμαχίων.

Όλα τα φυσικά και νομικά πρόσωπα που είναι εγγεγραμμένα στα μητρώα καθώς και οι φυτείες, οι χώροι αποθήκευσης, οι βιομηχανίες και τα προϊόντα υποβάλλονται σε ελέγχους από τον οργανισμό ελέγχου προκειμένου να διαπιστωθεί αν τα προστατευόμενα προϊόντα πληρούν τις απαιτήσεις των προδιαγραφών και τους άλλους συμπληρωματικούς κανόνες. Κατά τους ελέγχους επιθεωρούνται οι φυτείες, οι αποθήκες και οι επιχειρήσεις μεταποίησης, εξετάζονται τα έγγραφα και ελέγχεται εάν το προϊόν διαθέτει τα απαιτούμενα φυσικά χαρακτηριστικά, ώστε οι πιπεριές που συγκομίζονται να είναι ακέραιες, υγιείς, καθαρές και χωρίς βλάβες και πληγές. Επιπλέον, μπορούν να εκτελούνται αναλύσεις πολλαπλών καταλοίπων, ώστε να επαληθευθεί εάν οι τιμές για τα υπολείμματα φυτοφαρμάκων είναι μικρότερες των οριακών τιμών υπολειμμάτων που προβλέπονται από την ισχύουσα για την καλλιέργεια αυτή νομοθεσία.

4.5. Μέθοδος παραγωγής:

Τα φυτάρια πρέπει να προέρχονται από εγκεκριμένους παραγωγούς εγγεγραμμένους στο κατάλληλο μητρώο.

Η διεργασία παραγωγής του προϊόντος περιγράφεται στη συνέχεια:

Πολλαπλασιασμός και μεταφύτευση:

Όταν έχει ωριμάσει, ο καρπός συγκομίζεται, ξηραίνεται και αδειάζεται από τους σπόρους του οι οποίοι, μετά από απολύμανση, είναι έτοιμοι προς σπορά. Η προετοιμασία των σπόρων και η σπορά ξεκινούν τον Οκτώβριο και συνεχίζονται τον Νοέμβριο, Δεκέμβριο και Ιανουάριο. Η σπορά εκτελείται σε περιέκτες με υπόστρωμα αποτελούμενο από μείγμα ίσων ποσοτήτων τύρφης και άμμου. Η μεταφύτευση εκτελείται μετά τη βλάστηση, όταν το φυτό έχει αποκτήσει ύψος 5 cm περίπου, και τα φυτά μεταφυτεύονται σε κυψελωτά σκαφίδια.

Περιορισμοί της παραγωγής:

Η ΠΓΕ «Pemento do Couto» περιλαμβάνει τις πιπεριές που καλλιεργούνται στο ύπαιθρο και αυτές που καλλιεργούνται σε θερμοκήπιο. Οι μέγιστες επιτρεπόμενες αποδόσεις είναι, γενικά, 4 kg/m2 και 6 kg/m2 αντιστοίχως.

Οι εγκαταστάσεις για καλλιέργεια υπό κάλυψη είναι απλές πλαστικές σήραγγες χωρίς θέρμανση ούτε τεχνητό φωτισμό και έχουν μοναδικό σκοπό την προστασία της καλλιέργειας (που γίνεται απευθείας στο έδαφος) από πιθανό παγετό και, ιδίως, την χρονική μετάθεση και παράταση της καλλιέργειας κατά μερικές εβδομάδες ώστε να διαρκεί έως το φθινόπωρο. Η χρησιμοποίηση των θερμοκηπίων επεκτάθηκε επίσης προκειμένου να αποφευχθεί ο ανεπιθύμητος υβριδισμός των επιλεχθέντων τύπων της αυτόχθονης ποικιλίας πιπεριάς.

Φύτευση:

Όταν τα φυτά καλλιεργούνται στο ύπαιθρο, η φύτευση εκτελείται τον Απρίλιο και τον Μάιο, με πυκνότητα φύτευσης 3 έως 4 φυτά/m2 και η συγκομιδή ξεκινά τον Ιούνιο-Ιούλιο. Όταν οι σπόροι πρόκειται να χρησιμοποιηθούν για την παραγωγή φυταρίων, τα αγροτεμάχια πρέπει να είναι απομακρυσμένα από τις άλλες υπαίθριες καλλιέργειες που ανήκουν στην ίδια αυτόχθονη ποικιλία ώστε να διατηρηθούν οι τύποι που έχουν προκύψει από επιλογή.

Η καλλιέργεια υπό κάλυψη εκτελείται τον Φεβρουάριο και τον Μάρτιο, ώστε να ξεκινήσει η συγκομιδή των καρπών στα μέσα Απριλίου. Η πυκνότητα φύτευσης είναι 2-4 φυτά ανά τετραγωνικό μέτρο. Συνιστάται η κάλυψη του εδάφους με φύλλο πολυαιθυλενίου για να εμποδιστεί η εξάπλωση των ζιζανίων. Δεν είναι απαραίτητο να τοποθετηθούν υποστηρίγματα δεδομένου ότι σε αυτό το σύστημα φύτευσης τα φυτά υποστηρίζονται μεταξύ τους.

Καλλιεργητικές εργασίες:

Η λίπανση εκτελείται με τρόπο ώστε να διατηρείται η ισορροπία και τα επίπεδα θρεπτικών ουσιών στο έδαφος και στο φυτό, λαμβάνοντας υπόψη τις αφαιρέσεις που οφείλονται στην καλλιέργεια, τη διατροφική κατάσταση του φυτού, τη γονιμότητα του εδάφους και τις προσθήκες που επιτυγχάνονται με άλλα μέσα (νερό, οργανική ύλη, κ.λπ.).

Για την αντιμετώπιση τυχόν παρασίτων ή/και ασθενειών χρησιμοποιούνται οι ακόλουθες μέθοδοι καλλιέργειας: απολύμανση των σπόρων προς σπορά, εφαρμογή φυτοπροστατευτικών προϊόντων στα φυτάρια και περιορισμένη άρδευση αποφεύγοντας την υπερπλήρωση του εδάφους με νερό και τις υπερβολικές παραχώσεις.

Εάν είναι απαραίτητη η χρήση χημικών ουσιών, επιλέγονται εκείνες οι δραστικές ουσίες που έχουν μικρότερη επίπτωση στο περιβάλλον, μεγαλύτερη αποτελεσματικότητα, μικρότερη τοξικότητα που προκαλεί λιγότερα προβλήματα καταλοίπων, ελάχιστη επίπτωση στην υπόλοιπη πανίδα και δημιουργούν μικρότερο πρόβλημα ανθεκτικότητας.

Συγκομιδή:

Η συγκομιδή εκτελείται χειρωνακτικά, πριν την ωρίμαση του καρπού και τη στιγμή κατά την οποία, βάσει της εμπειρίας των γεωργών, ο καρπός έχει αποκτήσει τα ιδανικά χαρακτηριστικά για την εμπορία του, σύμφωνα με τα φυσικά χαρακτηριστικά που προβλέπονται στο σημείο 4.2. Εκτελούνται όσα περάσματα είναι αναγκαία και χρησιμοποιούνται τα υλικά μέσα (εργαλεία, τελάρα ή περιέκτες, κ.λπ.) και το ανθρώπινο δυναμικό που είναι απαραίτητα ώστε να αποφεύγεται η υποβάθμιση των καρπών.

Μεταφορά και αποθήκευση:

Οι πιπεριές μεταφέρονται σε άκαμπτους περιέκτες ώστε να μην συνθλίβονται. Η εκφόρτωση εκτελείται με τρόπο ώστε να ελαχιστοποιούνται οι κίνδυνοι πτώσης. Οι χώροι αποθήκευσης αερίζονται δεόντως.

Διάθεση:

Το προϊόν συσκευάζεται σε ομοιογενείς παρτίδες όσον αφορά την προέλευση και το μήκος του καρπού, σε σάκους των 200 ή 400 g, κατασκευασμένους από υλικά κατάλληλα για χρήση σε τρόφιμα επιτρεπόμενα από την ισχύουσα νομοθεσία περί τροφίμων. Άλλοι τρόποι παρουσίασης είναι επιτρεπτοί, εφόσον δεν επηρεάζουν την ποιότητα του προϊόντος. Η περίοδος εμπορίας εκτείνεται από τις 15 Απριλίου έως τις 31 Οκτωβρίου, αλλά ο οργανισμός ελέγχου μπορεί να την παρατείνει ή να την συντομεύσει όταν, λόγω των καιρικών συνθηκών της εποχής, το απαιτούν τα χαρακτηριστικά του προϊόντος.

4.6. Δεσμός:

Το «Pemento do Couto» ανήκει σε αυτόχθονη τοπική ποικιλία που καλλιεργείται παραδοσιακά από τους γεωργούς της περιοχής Ferrol. Λόγω της περιορισμένης παραγωγής και διάδοσης, η καλλιέργειά του δεν διαδόθηκε καθόλου εκτός της σχετικής γεωγραφικής περιοχής, η οποία παραμένει έως σήμερα ο μοναδικός τόπος παραγωγής αυτού του τύπου πιπεριάς.

Αποτέλεσμα της φήμης του προϊόντος ήταν να δημιουργηθεί το 1999 η «Festa do Pemento do Couto», ετήσια εορταστική εκδήλωση γαστριμαργικής αποθέωσης του «Pemento do Couto», η οποία διοργανώνεται στα τέλη Ιουλίου στον τόπο προέλευσής του, κοντά στο μοναστήρι της Santa María do Couto. Πρέπει να σημειωθεί ότι πολυάριθμες επιχειρήσεις εστίασης της περιοχής του Ferrol προτείνουν το προϊόν «Pemento do Couto» στον κατάλογό τους, γεγονός που αποδεικνύει τη φήμη του.

Ο συνδυασμός πολλών παραγόντων, μεταξύ των οποίων το φυτικό υλικό, οι τεχνικές παραγωγής και το μικροκλίμα των πεδιάδων παραγωγής επέτρεψαν την επεξεργασία ενός προϊόντος που χαίρει εξαιρετικής φήμης λόγω των ιδιαίτερων χαρακτηριστικών του και της ποιότητάς του.

Φυτικό υλικό:

Οι παραδοσιακές πρακτικές που εφαρμόζουν οι τοπικοί γεωργοί, οι οποίοι διατήρησαν και επέλεξαν τα καλύτερα φυτά και προσάρμοσαν τις τεχνικές παραγωγής στις συνθήκες της περιοχής, επέτρεψαν να ληφθεί ένα χαρακτηριστικό, εξαιρετικά δημοφιλές προϊόν. Η πρακτική της επιλογής καθώς και οι παρεχόμενες φροντίδες με σκοπό την αποφυγή ανεπιθύμητων υβριδισμών αποτέλεσαν αποφασιστικούς παράγοντες για να ληφθεί μια πιπεριά καθόλου καυτερή (τουλάχιστον στις περιβαλλοντικές συνθήκες της περιοχής), ιδιότητα που σπανίζει στις πιπεριές με παρόμοια χαρακτηριστικά.

Τεχνικές παρασκευής:

Η χρήση εγκαταστάσεων καλλιέργειας υπό κάλυψη από γεωργούς της εν λόγω περιοχής επί πολλές δεκαετίες αποτελεί απόδειξη της προσαρμογής των τεχνικών παραγωγής, χωρίς απώλεια της αλληλεπίδρασης μεταξύ του περιβάλλοντος και των ειδικών χαρακτηριστικών του προϊόντος: πρόκειται για απλές πλαστικές σήραγγες στις οποίες δεν υπάρχει πραγματικός έλεγχος των κλιματικών συνθηκών της γεωργικής παραγωγής όσον αφορά τα καλλιεργούμενα φυτά, που παραμένουν κατά κύριο λόγο εκτεθειμένα στους φυσικούς παράγοντες του περιβάλλοντος.

Φυσικά χαρακτηριστικά:

Η περιοχή παραγωγής καλύπτει ένα σύνολο κοιλάδων χαμηλού υψομέτρου που προστατεύονται από διάφορα ορεινά συστήματα που γειτνιάζουν με την ακτή, δημιουργώντας ένα μικροκλίμα που χαρακτηρίζεται από έντονες ετήσιες βροχοπτώσεις, και κατά τη θερινή περίοδο, ήπιες θερμοκρασίες και μικρές θερμικές διακυμάνσεις, υψηλή σχετική υγρασία και χαμηλή ηλιοφάνεια σε σύγκριση με άλλες περιοχές παραγωγής πιπεριάς, στοιχείο που έχει ως άμεση επίπτωση το μικρό πάχος του τοιχώματος του καρπού και την λεπτή, απαλή και χυμώδη υφή της σάρκας του.

4.7. Οργανισμός ελέγχου:

Όνομα: Instituto Galego da Calidade Alimentaria (INGACAL) Διεύθυνση: Rúa Fonte dos Concheiros, no 11 bajo 15703 Santiago de Compostela. ESPAÑA Τηλ.: +34 881997276 Φαξ: +34 981546676 e-mail: ingacal@xunta.es

Ο INGACAL είναι δημόσιος οργανισμός υπαγόμενος στην Consellería do Medio Rural της Xunta de Galicia.

4.8. Επισήμανση:

Οι πιπεριές που διατίθενται στο εμπόριο με την Προστατευόμενη Γεωγραφική Ένδειξη «Pemento do Couto» πρέπει να φέρουν την εμπορική ετικέτα με το ιδιαίτερο εμπορικό σήμα κάθε παραγωγού/συσκευαστή και ετικέτα η οποία περιλαμβάνει αλφαριθμητικό κωδικό και συσχετιστική αρίθμηση, εγκρίνεται από τον οργανισμό ελέγχου και περιλαμβάνει τον λογότυπο της Προστατευόμενης Γεωγραφικής Ένδειξης. Η ένδειξη «Προστατευόμενη Γεωγραφική Ένδειξη «Pemento do Couto»» πρέπει υποχρεωτικά να αναγράφεται τόσο στην εμπορική ετικέτα όσο και στην ετικέτα που χαρακτηρίζει την ονομασία.